പ്രവാചക പത്നി ആഇശ ബീവിയെ അപമാനിച്ചയാളെ സഊദിയില് പോലീസ് അറസ്റ്റ് ചെയ്തു റിയാദ്: പ്രവാചക പത്നി ഉമ്മുല് മുഅ്മിനീന് ആഇശാ ബീവിയെ സോഷ്യല് മീഡിയയിലൂടെ അപമാനിച്ചയാളെ സഊദി പോലീസ് അറസ്റ്റ് ചെയ്തു. ഇദ്ദേഹത്തിന്റെ വീഡിയോ പ്രചരിച്ചതിനെ തുടര്ന്ന് പ്രോസിക്യൂഷന് അറസ്റ്റ് ചെയ്യാന് ഉത്തരവിട്ടതിന് പിന്നാലെ തന്നെ പിടികൂടാന് പോലീസിന് കഴിഞ്ഞു. മുപ്പത് വയസ്സിനു മുകളില് പ്രായമുള്ള സഊദി പൗരനാണു പ്രതിയെന്ന് പോലീസ് വ്യക്തമാക്കി.പ്രതിക്കെതിരെയുള്ള നടപടികള് പൂര്ത്തീകരിച്ച് പബ്ലിക് പ്രോസിക്യൂഷനു കൈമാറും. കഴിഞ്ഞ ദിവസമായിരുന്നു പ്രവാചക പത്നി ഉമ്മുല് മുഅ്മിനീന് ആഇശാ ബീവിയെ അപമാനിച്ച് കൊണ്ടുള്ള ക്ലിപ്പ് അധികൃതരുടെ ശ്രദ്ധയില് പെട്ടത്. സംഭവം ശ്രദ്ധയില് പെട്ട ഉടന് പ്രതിയെ പിടി കൂടാന് പബ്ലിക് പ്രോസിക്യൂട്ടര് ശൈഖ് സൗദ് അല് മുഅജബ് പ്രതിയെ അറസ്റ്റ് ചെയ്യാന് ഉത്തരവിട്ടിരുന്നു. ക്രിമിനല് നടപടി നിയമത്തിലെ ആര്ട്ടിക്കിള് 15 ഉം 17 ഉം അടിസ്ഥാനമാക്കി അറസ്റ്റ് ചെയ്യാനും അവര്ക്കെതിരായ ക്രിമിനല് നടപടിക്രമങ്ങള് പൂര്ത്തിയാക്കാന് പബ്ലിക് പ്രോസിക്യൂഷന് കൈമാറാനുമായിരുന്നു ഉത്തരവിട്ടിരുന്നത്. മതപരമായ ചിഹ്നങ്ങള്, ഇസ്ലാമിക മൂല്യങ്ങള്, പൊതു ധാര്മ്മികത എന്നിവയെ അവഹേളിക്കുന്നത് അറസ്റ്റ് ചെയ്യേണ്ട ഒരു വലിയ കുറ്റമായാണ് കണക്കാക്കുന്നത്. ഇത്തരം കുറ്റകൃത്യങ്ങള്ക്ക് അഞ്ച് വര്ഷം തടവും മൂന്ന് ദശലക്ഷം റിയാല് പിഴയുമാണ് ശിക്ഷ ഈടാക്കുക. മതപരവും സാമൂഹികവുമായ മൂല്യങ്ങള് ലംഘിക്കുന്നവര്ക്ക് പബ്ലിക് പ്രോസിക്യൂഷന് കര്ശനമായും ശക്തമായും നിയന്ത്രണങ്ങള് ബാധകമാക്കുമെന്നും അവരെ നിയമത്തിന് മുന്നില് കൊണ്ടുവരികയും ചെയ്യുമെന്നും പബ്ലിക് പ്രോസിക്യൂട്ടര് ശൈഖ് സൗദ് അല് മുഅജബ് വ്യക്തമാക്കിയിരുന്നു.